Nom del títol: Graduat/ada en Ciències Culinàries i Gastronòmiques per la Universitat de Barcelona, Universitat Politècnica de Catalunya
Mencions: Direcció d'alta cuina i innovació gastronòmica en la restauració comercial / Direcció culinària i innovació gastronòmica en la indústria alimentària i col·lectivitats
Formar professionals amb els coneixements en ciències culinàries i gastronòmiques que permetin comprendre i visionar el fenomen culinari i gastronòmic des d'una perspectiva científica, tecnològica, social, cultural i de gestió empresarial, dotant-los de les competències necessàries per innovar, dissenyar, produir i gestionar serveis culinaris i gastronòmics en els àmbits de l'alta cuina, la restauració comercial i col·lectiva, la indústria alimentària i l'hoteleria, així com desenvolupar projectes d'investigació i desenvolupament en el camp de les ciències gastronòmiques.
Es preveuen diferents graus de responsabilitat a desenvolupar en els diversos sectors professionals.
Els nivells per als quals aquest grau capacita, establint les bases competencials necessàries, són: la gestió d'empreses, la gestió d'operacions i la direcció de projectes, així com els càrrecs intermedis associats a les posicions anteriors.
Els perfils professionals són els següents:
L'espectacular desenvolupament que han assolit en les últimes dècades les activitats relacionades amb la cuina i la gastronomia ha posat en relleu la seva transcendència a tots els nivells en les esferes social i econòmica.
Especialment, en la seva relació amb una concepció més global de la nutrició i la salut, en l'àmbit de la producció agroalimentària i de la indústria de transformació, en l'explosió d'avantguarda que ha tingut lloc en la restauració comercial de la mà de xefs excepcionalment creatius que han passat a ser prescriptors d'una nova manera d'entendre l'alimentació i la cuina, i, finalment, en el creixement dels desplaçaments i les activitats turístiques vinculats a la gastronomia, que han potenciat la visibilitat i el desenvolupament territorial de moltes zones, algunes amb denominació d'origen, dedicades tradicionalment a la producció d'aliments.
En aquest context, hem de ressaltar el fet que Espanya en general i Catalunya en particular han esdevingut, en els darrers vint anys, territoris punters a escala mundial pel que fa a producció agroalimentària i exportació d'aliments de qualitat, líders d'una cuina creativa i avantguardista, i primeres potències en l'àmbit turístic, amb la gastronomia entre els seus recursos privilegiats i millor valorats.
No obstant això, aquestes fortaleses contrasten amb la poca atenció que Espanya ha dedicat a generar un camp d'investigació i acadèmic, així com a incorporar les ciències culinàries i gastronòmiques dins de les prioritats de finançament de centres de recerca de referència i de projectes d'investigació.
Aquesta titulació és de gran interès per a la societat perquè cobreix unes necessitats que actualment no estan cobertes:
Pel que fa a les necessitats laborals per cobrir llocs de treball relacionats amb aquest grau, les dades de la borsa de treball pròpia de l'Escola constaten que en els últims cinc anys s'ha produït un important creixement de les ofertes laborals en els àmbits de la cuina i la restauració.
Així mateix, més del 50% de les ofertes van dirigides a ocupar càrrecs intermedis o d'alts directius.
Amb aquesta dada podem pensar que aquest grau permetrà donar resposta a la necessitat de professionals de l'àmbit gastronòmic actual.